Liidetud kohtuasjad C‑532/14 ja C‑533/14

Toorank Productions BV

versus

Staatssecretaris van Financiën

(eelotsusetaotlused, mille on esitanud Hoge Raad der Nederlanden (Madalmaade kõrgeim kohus))

„Eelotsusetaotlus — Ühine tollitariifistik — Tariifne klassifitseerimine — Kombineeritud nomenklatuur — Rubriik 2206 — Rubriik 2208 — Alkohoolsed joogid, mis saadakse kääritamise ja hilisema puhastamise teel — Lisandite lisamine sellistele alkohoolsetele jookidele, mis saadakse kääritamise ja hilisema puhastamise teel — Joogid, mis on kaotanud rubriiki 2206 kuuluvate jookide omadused”

Kokkuvõte – Euroopa Kohtu (esimene koda) 12. mai 2016. aasta otsus

Esiteks on õiguskindluse ning lihtsa järelkontrolli tagamiseks vajalik, et kaupade tariifse klassifitseerimise otsustavaks kriteeriumiks oleksid üldiselt kauba objektiivsed tunnused ning omadused selliselt, nagu need on kindlaks määratud määruse nr 2658/87 (tariifi‑ ja statistikanomenklatuuri ning ühise tollitariifistiku kohta) I lisas toodud kombineeritud nomenklatuuri rubriigi kirjelduses ning jaotise või grupi märkuste sõnastuses. Järgmiseks võib objektiivne klassifitseerimiskriteerium olla ka toote otstarve, juhul kui see on asjaomasele tootele omane, mida saab hinnata selle toote objektiivsete tunnuste ning omaduste alusel. Kuid toote otstarve on asjakohane kriteerium vaid siis, kui klassifitseerida ei ole võimalik ainuüksi toote objektiivsete tunnuste ning omaduste alusel. Lõpetuseks aitavad selgitavad märkused, mille on kombineeritud nomenklatuuriga seoses välja töötanud komisjon, ning selgitavad märkused, mille on kaupade kirjeldamise ja kodeerimise harmoneeritud süsteemiga seoses välja töötanud Maailma Tolliorganisatsioon, oluliselt tõlgendada tariifirubriikide ulatust, kuid ei ole siiski õiguslikult siduvad. (vt punktid 34–36)

Määruse nr 2658/87 (tariifi- ja statistikanomenklatuuri ning ühise tollitariifistiku kohta) I lisas (määrusest nr 1719/2005 ja määrusest nr 1214/2007 tulenevas redaktsioonis) toodud kombineeritud nomenklatuuri tuleb tõlgendada nii, et selle nomenklatuuri rubriiki 2208 kuulub selline jook, mis on saadud õunakontsentraadi kääritamise teel, mis on mõeldud tarbimiseks puhtal kujul või muude jookide põhilise koostisainena, millel puudub puhastamise (eelkõige ultrafiltratsiooni abil) tagajärjel värv, lõhn ja maitse ning mille alkoholisisaldus on 16% (ilma et sellele oleks lisatud destilleeritud alkoholi). Nimelt kuulub toode, mis on saadud kääritamise ja hilisema puhastamise teel, kombineeritud nomenklatuuri rubriiki 2208, kui see on kaotanud kombineeritud nomenklatuuri rubriiki 2206 kuuluvate kääritatud jookide omadused ning omandanud kombineeritud nomenklatuuri rubriiki 2208 kuuluva etüülalkoholi omadused. (vt punktid 43 ja 45 ning resolutsiooni punkt 1)

Määruse nr 2658/87 (tariifi- ja statistikanomenklatuuri ning ühise tollitariifistiku kohta) I lisas (määrusest nr 1719/2005 ja määrusest nr 1214/2007 tulenevas redaktsioonis) toodud kombineeritud nomenklatuuri tuleb tõlgendada nii, et selle nomenklatuuri rubriiki 2208 kuuluvad 14% alkoholisisaldusega joogid, mis on valmistatud baasjoogile (mis on saadud õunakontsentraadi kääritamise teel, millel puudub puhastamise (eelkõige ultrafiltratsiooni abil) tagajärjel värv, lõhn ja maitse ning mille alkoholisisaldus on 16%) suhkru, aromaatsete ainete, värvainete, maitseühendite, paksendajate ja säilitusainete ning ühel juhul ka koore lisamise teel ning mis ei sisalda destilleeritud alkoholi. Nimelt on sellistel jookidel likööri objektiivsed tunnused ning need kuuluvad seega kombineeritud nomenklatuuri rubriiki 2208. (vt punktid 49 ja 50 ning resolutsiooni punkt 2)